I Norge har både byene og kinoene for det meste vært forholdsvis små, og dette har bidratt til at vårt land har unngått de mest katastrofale kinobrannene. Men noen til dels tragiske branner har vært utløst eller forsterket av nitratfilm, også etter at Norsk filminstitutt begynte å oppfordre andre institusjoner om å sende inn farlig nitratfilm. Eksempler: 1938: Brannen i Hegdehaugsveien 32, Oslo, brøt ut under en fest på et loft i et fotoatelier. Alle 29 festdeltagerne omkom. Brannen startet antagelig da en magnesiumblitz satte fyr på lettantennelige dekorasjoner, bl.a. i form av filmstriper som hang ned fra taket. 1963. Brannen i Colosseum kino startet da et sceneteppe tok fyr, men brannvesenet mente en stund å ha brannen under kontroll. Etter at flammene nådde et lager nitratfilm, utviklet brannen seg eksplosjonsartet. Kobberkuppelen på 42 m falt ned, og kinobygningen – Norges største – ble totalskadet. En røykdykker på vei ut ble slått over ende av lufttrykket da kuppelen nådde gulvet; han mente at hvis han hadde stått på bena, ville han deretter bli suget inn i flammene. 1980, Kristiansand: Under visning av Bud Spencer-filmen eksploderte kontoret på Aladdin kino, og kinoen ble totalskadet.. Ingen omkom, men ti personer måtte til sykehus. Hverken den daværende kinosjef eller hans forgjenger visste at det alt i 1954 var utformet regler for oppbevaring av lettantennelig film. Mellom 25 og 100 kg nitratfilm var lagret på kontoret.